Kry die huis in orde, hou op om my te mishandel, sê ZumaJacob Zuma. Foto: Flickr/GovernmentZA Pres. Jacob Zuma het Dinsdag die gedrag van LP’s in die Nasionale Vergadering veroordeel en gesê hulle mishandel hom, en speaker Baleka Mbete versoek om iets daaromtrent te doen. “Elke keer wanneer ek hier kom, word ek deur lede van jou parlement mishandel. In plaas daarvan dat ek vrae beantwoord, moet ek hier sit en word ek ŉ misdadiger, ŉ dief genoem,” het Zuma geïrriteerd gesê ná sy kwartaallikse vraag-en-antwoord-sessie. Zuma het weer onder skoot gekom deur opposisiepartye en die Ekonomiese Vryheidsvegters (EFF) het weer uitgestap nadat hulle beswaar aangeteken het om deur ŉ “misdadiger” aangespreek te word. “Jou Huis moet iets doen. As die Huis nie daarin belangstel dat ek vrae beantwoord nie, kan julle so sê, en moet my dan nie roep nie,” het Zuma bygevoeg. Sedert Zuma in 2014 as president herverkies is, word sy vraag-en-antwoordsessie gereeld deur die EFF en ander opposisiepartye onderbreek wat daarop aandring dat hy al hoe meer beïnvloed word deur sy verhouding met die Gupta-familie wat reeds voordeel getrek het uit multi-miljard rand se regeringskontrakte. Die EFF het Mbete Dinsdag versoek om tugstappe teen die president in te stel omdat hy die Grondwet oortree het toe hy versuim het om te reageer op die openbare beskermer, Thuli Madonsela, se opdrag dat hy ŉ gedeelte van die bedrag wat spandeer is aan opgraderings by sy huis in Nkandla, moet terugbetaal. Die presidensie en die tesourie het Maandag bevestig dat Zuma reeds R7,8 miljoen terugbetaal het.